Bane Nor om togkaoset: – Sviktet ingen steder
Til tross for timevis med togstans, mener Bane Nor og Vy selv at de håndterte snøkaoset slik de skulle.  Onsdag sto togtrafikken på Østlandet bom stille i timevis.  – Det har ikke vært en veldig morsom dag, sa Jørgen Myhre som VG møtte på Oslo S.  22-åringen, som hadde ventet på toget sitt i seks timer, var blant mange frustrerte kunder som sto rådville på Østlandets togstasjoner.  Torsdag morgen slo derfor VG på tråden til de som sto ansvarlige for om du kom deg hjem i går – eller ikke?  Både Bane Nor og Vy mener nemlig de gjorde det de kunne for å sikre togtransporten onsdag. Vy: – Bane Nor må se på beredskapen VG ringer Vy for å høre om de ønsker å ta selvkritikk. Selskapet, som driver med tog- og busstransport, innrømmer at situasjonen ikke var optimal da det sto på som verst onsdag.  – Vi erkjenner at vi ikke evnet å gi informasjon som var god nok for at hver enkelt kunde kunne ta et opplyst valg, sier Vy-pressesjef Åge-Christoffer Lundeby. – Vi visste ikke når banestrekninger åpnet og når ting løste seg. Vy-pressesjefen sier de gjerne skulle levert bedre. – Men da er det noen faktorer som må spille på lag enn de gjorde i går. – Hvilke faktorer?  – Faktorene er først og fremst evnen til å holde baner og veier åpne, og så sier jeg at der vi sviktet mest i går var å kunne gi god nok info for å ta opplyste valg, sier Lundeby og fortsetter:  – Samtidig er det sånn at vi må vite hvilke valg den reisende kan velge mellom, og den listen var veldig kort i går. Togselskapet vil ikke ta ansvaret for gårsdagens problemer. – Det er veldig fort gjort at våre kunder synes det er vårt ansvar, og det skjønner vi. Men vi kan ikke ta ansvaret for ting vi ikke har mulighet til å løse opp i.  Og: Trøbbelet med banestrekninger må Bane Nor – som har ansvar for infrastrukturen på jernbanen i Norge og drifter jernbanene over hele landet – svare for, mener Vy-pressesjefen. – Bane Nor må se på hvordan beredskapen var, og så må vi se på evnen vår til å kommunisere, sier Lundeby. Selv gjorde Vy det de skulle, sier han.  – Som togselskap så har vi ansvar for to ting: Å ha tog og personell på rett sted til rett tid. Det hadde vi. Bane Nor: – Godt forberedt Så vil Bane Nor ta selvkritikk? VG ringer selskapet for å spørre. – Jeg vil jo si at vi var godt forberedt, svarer Bane Nor-pressevakt Mari Rjaanes bestemt på telefonen med VG. Onsdag jobbet selskapet på spreng for få togtransporten til å gå rundt – noe som viste seg å være utfordrende.  Snø måtte fjernes fra spor og sporveksler. Pressevakt Rjaanes ba folk om å smøre seg med tålmodighet. Når Rjaanes nå skal vurdere egen innsats, viser hun til at de hadde mannskap ute både før snøværet sto på som verst, og utover dagen.  Hun understreker at de dessuten hentet inn mannskap som i utgangspunktet ikke var på jobb denne dagen. – Men det sto jo stille i mange timer. Var det nok mannskap da?  – Det var nok folk. Men med et så kraftig snøfall må vi omdisponere maskinene våre, og flytte togene. – Så hvor sviktet det?  – Jeg tror ikke det var noe steder det sviktet. Men vi måtte prioritere litt hardt innimellom. Det var viktig for både oss og de reisende å få strekningene åpne igjen.  Men, ga Bane Nor nok informasjon til Vy underveis i kaoset? Det svarer Mari Rjaanes, pressevakt i Bane Nor, følgende på:  – Vi har hatt et godt samarbeid med Vy gjennom hele gårsdagen, også da vi begynte å planlegge for dette, sier Rjaanes. – Vi har hatt løpende møter og dialog med Vy og det skal vi fortsette å ha utover dagen i dag, for å oppdatere hverandre på hvor det er utfordringer.  Rjaanes mener det er for tidlig å trekke konklusjoner om hva de kan gjøre annerledes neste gang det blir lignende tilstander. – Vi lærte i hvert fall at når været først setter inn som det gjorde i går, så er det bare å brette oppe ermene. Og det gjorde vi i går, sier hun.
Onsdag ble Østlandet rammet av hardt snøvær. Bane NOR mener de var godt nok rustet, og mener at det ikke var noe svikt i systemet. Likevel sier selskapet at omdisponering av maskiner var krevende. Togselskapet Vy innrømmer derimot at det var utfordrende å gi god informasjon til kundene. Vy mener at det er Bane NOR som må vurdere beredskapen. 